
       PL-x 373/2011

RAPORT COMUN
asupra proiectului de Lege pentru ratificarea Protocolului între Guvernul României şi Guvernul Republicii Populare Democrate Coreene privind Acordurile bilaterale încheiate în perioada 
1956 – 1989, semnat la Phenian la 20 ianuarie 2011


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică externă şi Comisia Juridică, de disciplină şi imunităţi au fost sesizate, spre dezbatere, în fond, cu proiectul de Lege pentru ratificarea Protocolului între Guvernul României şi Guvernul Republicii Populare Democrate Coreene privind Acordurile bilaterale încheiate în perioada 1956 – 1989, semnat la Phenian la 20 ianuarie 2011, trimis cu adresa PL.x. 373 din 24 mai şi înregistrat cu nr. 33/157/25.05.2011, respectiv 31/549/25.05.2011.


Camera Deputaţilor este prima Cameră sesizată, în conformitate cu dispoziţiile art.75 alin. (1) din Constituţia României, republicată.


Consiliul Legislativ a avizat favorabil proiectul de Lege, conform avizului nr. 534 din 11 mai 2011.

Proiectul de Lege are ca obiect de reglementare ratificarea Protocolului între Guvernul României şi Guvernul Republicii Populare Democrate Coreene privind Acordurile bilaterale încheiate în perioada 1956 – 1989, semnat la Phenian la 20 ianuarie 2011. Astfel, în momentul intrării în vigoare a acestui protocol, va exista un cadru juridic, agreat de cele două părţi, conţinând tratatele încheiate de România şi Republica Populară Democrată Coreeană în perioada 1956 – 1989, care vor continua să guverneze relaţiile dintre cele două state. Protocolul mai cuprinde şi o clauză referitoare la identificarea, ulterior semnării unor acorduri care nu au fost menţionate în anexe, iar pentru  clarificarea situaţiei acestor tratate, părţile se vor consulta prin canale diplomatice.


În  raport cu obiectul de reglementare, proiectul de Lege face parte din categoria legilor ordinare.


La dezbaterile care au avut loc în cadrul şedinţelor Comisiei pentru politică externă şi a Comisiei juridice, de disciplină şi imunităţi, a fost invitat, pentru susţinerea proiectului de Lege, domnul Ion Gâlea, director general al departamentului pentru afaceri juridice bilaterale în Ministerul Afacerilor Externe.

În conformitate cu prevederile art. 61 şi art. 63 din  Regulamentul Camerei Deputaţilor, Comisiile sesizate în fond au dezbătut iniţiativa legislativă în şedinţe separate.


Comisia pentru politică externă, în şedinţa din data de 7 iunie a.c., a luat în dezbatere proiectul de Lege şi a hotărât, cu unanimitate de voturi, să adopte un raport de admitere.  De asemenea, în şedinţa din data de 6 iunie a.c., Comisia juridică, de disciplină şi imunităţi, a hotărât, cu unanimitate de voturi, adoptarea unui raport de admitere.


La lucrările Comisiei pentru politică externă au fost prezenţi toţi membrii Comisiei.

La lucrările Comisiei juridice, de disciplină şi imunităţi, au fost prezenţi un număr de 20 de deputaţi, din totalul de 23 membri ai Comisiei.


În urma dezbaterilor, în şedinţele din 6, respectiv 7 iunie a.c., Comisiile sesizate în fond propun Plenului Camerei Deputaţilor adoptarea proiectului de Lege pentru ratificarea Protocolului între Guvernul României şi Guvernul Republicii Populare Democrate Coreene privind Acordurile bilaterale încheiate în perioada 1956 – 1989, semnat la Phenian la 20 ianuarie 2011.

